CELEX: 62017TN0243
Language: el
Date: 2017-04-24 00:00:00
Title: Υπόθεση T-243/17: Προσφυγή της 24ης Απριλίου 2017 — Ecolab Deutschland και Lysoform Dr. Hans Rosemann κατά ECHA

10.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 221/31
            
         Προσφυγή της 24ης Απριλίου 2017 — Ecolab Deutschland και Lysoform Dr. Hans Rosemann κατά ECHA
   (Υπόθεση T-243/17)
   (2017/C 221/44)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσες: Ecolab Deutschland GmbH (Monheim, Γερμανία) και Lysoform Dr. Hans Rosemann GmbH (Βερολίνο, Γερμανία) (εκπρόσωποι: K. Van Maldegem, M. Grunchard και P. Sellar, δικηγόροι)
   
      Καθού: Ευρωπαϊκός Οργανισμός Χημικών Προϊόντων
   
      Αιτήματα
   
   Οι προσφεύγουσες ζητούν από το Γενικό Δικαστήριο:
   
               —
            
            
               να κρίνει την προσφυγή παραδεκτή και βάσιμη·
            
         
               —
            
            
               να ακυρώσει την απόφαση του Ευρωπαϊκού Οργανισμού Χημικών Προϊόντων (ECHA) σχετικά με την ένταξη της εταιρίας Sasol Chemie GmbH & Co. KG, ως προμηθεύτριας για τη δραστική ουσία 1-προπανόλη, στον κατάλογο ο οποίος προβλέπεται από το άρθρο 95, παράγραφος 1, του κανονισμού (ΕΕ) 528/2012 (1) (στο εξής: κατάλογος του άρθρου 95) για τους τύπους προϊόντων 1, 2 και 4·
            
         
               —
            
            
               να καταδικάσει τον ECHA στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής τους, οι προσφεύγουσες προβάλλουν τρεις λόγους.
   
               1.
            
            
               Με τον πρώτο λόγο προβάλλεται παράβαση του άρθρου 95, παράγραφος 1, δεύτερο εδάφιο, του κανονισμού (ΕΕ) 528/2012
               
                           —
                        
                        
                           Οι προσφεύγουσες προβάλλουν ότι ο ECHA παρέλειψε να συμμορφωθεί προς τις νομικές προϋποθέσεις για την ένταξη εταιρίας όπως η Sasol στον κατάλογο του άρθρου 95, οι οποίες προβλέπονται από το άρθρο 95, παράγραφος 1, του κανονισμού (ΕΕ) 528/2012, καθόσον η Sasol δεν ηδύνατο να υποβάλει πλήρη φάκελο στον ECHA. Κατά τις προσφεύγουσες, ο φάκελός της δεν ήταν δυνατό να περιλαμβάνει αντίγραφο της εξετάσεως Comet Assay ή επιστολή προσβάσεως η οποία να παραχωρεί δικαιώματα αναφοράς στην εν λόγω εξέταση.
                        
                     
         
               2.
            
            
               Με τον δεύτερο λόγο προβάλλεται παραβίαση της αρχής της απαγορεύσεως των διακρίσεων
               
                           —
                        
                        
                           Οι προσφεύγουσες προβάλλουν ότι ο ECHA, αποδεχόμενος ως πλήρη τον υποβληθέντα από τη Sasol φάκελο για την ένταξη στον κατάλογο του άρθρου 95, μεταχειρίσθηκε κατά τρόπο διαφορετικό εταιρίες ευρισκόμενες σε παρόμοια κατάσταση, άνευ αντικειμενικού δικαιολογητικού λόγου, κατά παραβίαση της αρχής της απαγορεύσεως των διακρίσεων.
                        
                     
         
               3.
            
            
               Με τον τρίτο λόγο προβάλλεται παράβαση των ίσων όρων ανταγωνισμού οι οποίοι εγκαθιδρύονται από τον κανονισμό (ΕΕ) 528/2012, καθώς και δημιουργία αθέμιτου ανταγωνισμού
               
                           —
                        
                        
                           Οι προσφεύγουσες ισχυρίζονται ότι ο ECHA, εντάσσοντας τη Sasol στον κατάλογο του άρθρου 95, παρέλειψε να εφαρμόσει τους κανόνες των άρθρων 62 και 63 του κανονισμού (ΕΕ) 528/2012 οι οποίοι αποσκοπούν στη διασφάλιση ίσων όρων ανταγωνισμού μεταξύ εταιριών όπως οι προσφεύγουσες, οι οποίες έχουν λάβει μέρος στον έλεγχο για την 1-προπανόλη, και εταιριών όπως η Sasol, οι οποίες δεν έχουν λάβει μέρος στον εν λόγω έλεγχο.
                        
                     
         
      (1)  Κανονισμός (ΕΕ) 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (ΕΕ L 167, σ. 1).